દામોદર, બાળકૃષ્ણ અને વાસુદેવ ત્રણે ભાઈઓના પિતા હરિ ચાફેકર પૂનાના નિવાસી હતા. તેઓ કીર્તનકાર હતા. મહારાષ્ટ્ર એક તરફ વીરભૂમિ છે તો બીજી તરફ ભક્તભૂમિ પણ છે. વીરતા અને ભક્તિ સગી બહેનો છે. ભક્તિ વિનાની વીરતા, ક્રૂરતા બની જાય છે અને વીરતા વિનાની ભક્તિ ભિખારણ બની જાય છે. આ બન્ને તત્ત્વો એકસાથે જેનામાં પ્રગટે તે સાચો વીર અને સાચો ભક્ત બનતો હોય છે. હરિ ચાફેકર વીરતાભર્યું કથાકીર્તન કરતા એટલું જ નહિ પોતાના પુત્રોને માળા ફેરવવાની સાથે તલવાર ફેરવતાં પણ શિખવાડતા. તેમના ઘરમાં શસ્ત્ર અને શાસ્ત્રનો સુભગ મેળ થયો હતો.